CELEX: 32018R0208
Language: sk
Date: 2018-02-12 00:00:00
Title: Nariadenie Komisie (EÚ) 2018/208 z 12. februára 2018, ktorým sa mení nariadenie (EÚ) č. 389/2013, ktorým sa zriaďuje register Únie (Text s významom pre EHP )

13.2.2018   
            
            
               SK
            
            
               Úradný vestník Európskej únie
            
            
               L 39/3
            
         NARIADENIE KOMISIE (EÚ) 2018/208
   z 12. februára 2018,
   ktorým sa mení nariadenie (EÚ) č. 389/2013, ktorým sa zriaďuje register Únie
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, a ktorou sa mení a dopĺňa smernica Rady 96/61/ES (1), a najmä na jej články 12 a 19,
   keďže:
   
               (1)
            
            
               Systém registrov zabezpečuje presné zúčtovanie transakcií podľa systému EÚ na obchodovanie s emisiami (EU ETS), ktorý bol zriadený smernicou 2003/87/ES, Kjótskym protokolom a rozhodnutím Európskeho parlamentu a Rady č. 406/2009/ES (2). Registre sú normalizované a zabezpečené elektronické databázy, ktoré obsahujú prvky spoločných údajov na sledovanie vydávania, držby, prevodu a stornovania príslušných jednotiek s cieľom zabezpečiť verejný prístup a v prípade potreby zachovať dôvernosť a zabezpečiť, aby nedošlo k prevodom, ktoré nie sú v súlade s povinnosťami.
            
         
               (2)
            
            
               V prípade potreby, a tak dlho, ako je to potrebné s cieľom ochrániť environmentálnu integritu EU ETS, prevádzkovatelia leteckej dopravy a ostatní prevádzkovatelia v rámci EU ETS nesmú využívať kvóty vydané členským štátom, ktorý oznámil Európskej rade svoj zámer vystúpiť z Únie podľa článku 50 Zmluvy o Európskej únii (ZEÚ). Vzhľadom na rokovania podľa článku 50 ZEÚ a v súlade s článkom 12 ods. 3 smernice 2003/87/ES by Komisia mala pravidelne posudzovať nevyhnutnosť zákazu využívania kvót, najmä v prípadoch, keď sa v danom členskom štáte ešte neprestali uplatňovať právne predpisy Únie alebo keď je dostatočne zabezpečené, že odovzdanie kvót prebehne právne vynútiteľným spôsobom skôr, než sa zmluvy prestanú uplatňovať.
            
         
               (3)
            
            
               Toto nariadenie by malo nadobudnúť účinnosť čo najskôr a malo by sa uplatňovať od 1. januára 2018, aby sa začali uplatňovať opatrenia na kvóty, ktoré sa majú v roku 2018 bezodplatne prideliť, získať výmenou za medzinárodné kredity alebo obchodovať formou aukcie. Ustanoveniami tohto nariadenia nie sú dotknuté žiadne budúce dohody s takýmto členským štátom.
            
         
               (4)
            
            
               Mali by sa zaviesť vhodné technické opatrenia s cieľom zabezpečiť účinnosť tohto nariadenia v čase jeho uplatňovania.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre zmenu klímy,
            
         PRIJALA TOTO NARIADENIE:
   Článok 1
   Nariadenie Komisie (EÚ) č. 389/2013 (3) sa mení takto:
   
               1.
            
            
               V článku 41 sa vkladá tento odsek 4:
               „4.   Kvóty vytvorené od 1. januára 2018 podľa národnej alokačnej tabuľky alebo tabuľky nárokov na medzinárodné kredity členského štátu, ktorý oznámil Európskej rade svoj zámer vystúpiť z Únie podľa článku 50 Zmluvy o Európskej únii, alebo kvóty, ktoré sa majú obchodovať formou aukcie na aukčnej platforme určenej týmto členským štátom, musia byť označené kódom krajiny a musia byť odlíšiteľné podľa roku vytvorenia. Kvóty vytvorené na rok 2018 nesmú byť označené kódom krajiny v prípade, že sa v danom členskom štáte k 30. aprílu 2019 ešte neprestanú uplatňovať právne predpisy Únie, alebo keď je dostatočne zabezpečené, že odovzdanie kvót musí prebehnúť právne vynútiteľným spôsobom najneskôr do 15. marca 2019 pred tým, než sa v danom členskom štáte prestanú zmluvy uplatňovať. Dotknutý členský štát musí okamžite po 15. marci 2019 podať správu o súlade členským štátom a Komisii.“
            
         
               2.
            
            
               V článku 67 sa vkladá tento odsek 4:
               „4.   Kvóty, ktoré sú označené kódom krajiny podľa článku 41 ods. 4, nesmú byť odovzdané.“
            
         
               3.
            
            
               V článku 99 sa vkladajú tieto odseky 4 a 5:
               „4.   Komisia môže dať centrálnemu správcovi pokyn, aby sa v EUTL od 1. januára 2018 dočasne pozastavilo uznávanie príslušných procesov v rámci systému ETS až do zavedenia opatrení uvedených v článku 41 ods. 4, v článku 67 ods. 4 a v prílohe XIV bode 4 písm. c) a bode 5 písm. a).
               5.   Komisia môže, a to aj na žiadosť členského štátu, ktorý oznámil Európskej rade svoj zámer vystúpiť z Únie podľa článku 50 ZEÚ, dať centrálnemu správcovi pokyn, aby sa v súvislosti s daným členským štátom dočasne pozastavilo uznávanie príslušných procesov v EUTL týkajúcich sa bezodplatného prideľovania, obchodovania formou aukcie a výmeny medzinárodných kreditov.“
            
         
               4.
            
            
               V prílohe XIV sa bod 4 písm. c) nahrádza takto:
               
                           „c)
                        
                        
                           množstvo kvót alebo kjótskych jednotiek zahrnutých do transakcie vrátane kódu krajiny, ale bez jedinečného identifikačného kódu jednotky kvót a jedinečnej číselnej hodnoty sériového čísla jednotky kjótskych jednotiek;“.
                        
                     
         
               5.
            
            
               V prílohe XIV sa bod 5 písm. a) nahrádza takto:
               
                           „a)
                        
                        
                           v súčasnosti držané kvóty alebo kjótske jednotky vrátane kódu krajiny, ale bez jedinečného identifikačného kódu jednotky kvót a jedinečnej číselnej hodnoty sériového čísla jednotky kjótskych jednotiek;“.
                        
                     
         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa od 1. januára 2018.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 12. februára 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 275, 25.10.2003, s. 32.
   
      (2)  Rozhodnutie Európskeho parlamentu a Rady č. 406/2009/ES z 23. apríla 2009 o úsilí členských štátov znížiť emisie skleníkových plynov s cieľom splniť záväzky Spoločenstva týkajúce sa zníženia emisií skleníkových plynov do roku 2020 (Ú. v. EÚ L 140, 5.6.2009, s. 136).
   
      (3)  Nariadenie Komisie (EÚ) č. 389/2013 z 2. mája 2013, ktorým sa zriaďuje register Únie podľa smernice Európskeho parlamentu a Rady 2003/87/ES a rozhodnutí Európskeho parlamentu a Rady č. 280/2004/ES a č. 406/2009/ES a ktorým sa zrušujú nariadenia Komisie (EÚ) č. 920/2010 a č. 1193/2011 (Ú. v. EÚ L 122, 3.5.2013, s. 1).